KIRJALLINEN KYSYMYS E-0671/03 esittäjä(t): Caroline Lucas (Verts/ALE) komissiolle. Kemikaalien testaus.



Virallinen lehti nro 268 E , 07/11/2003 s. 0118 - 0120



KIRJALLINEN KYSYMYS E-0671/03 esittäjä(t): Caroline Lucas (Verts/ALE) komissiolle (7. maaliskuuta 2003) Aihe: Kemikaalien testaus Euroopan parlamentin valkoisesta kirjasta: Tulevaa kemikaalipolitiikkaa koskeva strategia(1) antamassa päätöslauselmassa pyydetään, että välittömästi sijoitetaan enemmän voimavaroja muiden tieteellisesti luotettavien, tunnustettujen ja standardoitujen vaihtoehtoisten kokeiden kehittämisen ja hyväksymisen nopeuttamiseksi, jotta niillä voidaan korvata eläinkokeet uutta järjestelmää toteutettaessa. Varojen sijoittaminen uusien kokeiden kehittämiseen ja hyväksymiseen ei kuitenkaan tapahdu avoimesti, etenkin kun kyse on jäsenvaltioiden myöntämästä rahoituksesta. Voiko komissio antaa yksityiskohtaista tietoa seuraavista rahoituslähteistä myönnetyn rahoituksen sijoittamisesta eläinkokeille vaihtoehtoisten kokeiden kehittämiseen ja hyväksymiseen: (1) tutkimuksen kuudes puiteohjelma (2) yhteinen tutkimuskeskus (ECVAM-talousarvio) ja (3) jäsenvaltioiden avustukset? Yhdistyneen kuningaskunnan hallitus väittää myöntäneensä avustusta vaihtoehtoisten kokeiden kehittämiseen ja hyväksymiseen EU:ssa, mutta se ei selvitä myöntämänsä avustuksen määrää eikä sitä, miten varat on sijoitettu. Voiko komissio esittää täsmällisesti, kuinka paljon jäsenvaltiot ovat myöntäneet avustusta vaihtoehtoisten menetelmien tutkimiseen viime vuoden aikana? Kuinka paljon avustusta Yhdistynyt kuningaskunta on myöntänyt komissiolle uusien eläinkokeille vaihtoehtoisten kokeiden kehittämiseen ja hyväksymiseen viime vuoden aikana? (1) EYVL C 140 E, 13.6.2002, s. 552. Philippe Busquinin komission puolesta antama vastaus (22. huhtikuuta 2003) Vaihtoehtoisten menetelmien kehittämistä rahoitetaan eurooppalaisen tutkimusalueen toteuttamista ja innovointia tukevasta Euroopan yhteisön kuudennesta tutkimuksen, teknologian kehittämisen ja esittelyn puiteohjelmasta (20022006). Puiteohjelman kaksi erityisosaa tukevat uusien vaihtoehtoisten testausmenetelmien kehittämistä, joissa ei käytetä eläimiä: eläinkokeet korvaavat vaihtoehtoiset menetelmät (ensisijainen aihealue 1 biotieteet, genomitutkimus ja terveysalan bioteknologia)(1) ja vaihtoehtoisten in vitro -tutkimusmenetelmien ja -strategioiden kehittäminen kemiallisia aineita varten (useita tutkimusaloja kattavat erityistoimet politiikkojen tukeminen sekä tieteellisten ja teknologisten tarpeiden ennakointi)(2). Määräajat hakemusten jättämiselle ovat ensin mainitussa osassa 25. maaliskuuta ja toisessa 12. maaliskuuta 2003. Yhteisön rahoitusosuus annetaan yhteisrahoitusperiaatteen mukaisesti, lukuun ottamatta selvitysten, konferenssien ja julkisten tarjouskilpailujen järjestämistä. Tämä merkitsee sitä, että sopimuspuolten on itsensä rahoitettava osa hankkeen kustannuksista (Euroopan parlamentin ja neuvoston päätös 1513/2002/EY eurooppalaisen tutkimusalueen toteuttamista ja innovointia tukevasta Euroopan yhteisön kuudennesta tutkimuksen, teknologian kehittämisen ja esittelyn puiteohjelmasta (20022006)(3), liite II, 2 kohta). Yhtään hanketta ei vielä ole valittu, ja ensimmäiset tiedot todellisesta hankerahoituksesta tulevat saataville vasta vuoden 2003 lopulla. Ensisijaisella aihealueella 1 kaikille tieteen aloilla Genomiikan huippututkimukseen ja sovelluksiin terveysalalla osoitettu alustava talousarvio on koko puiteohjelman keston ajaksi 1 100 miljoonaa euroa, mihin sisältyy vaihtoehtojen kehittäminen eläinkokeille. Vastaavasti kaikille aiheille, jotka kuuluvat politiikkojen tukemiseen sekä tieteellisten ja teknologisten tarpeiden ennakointiin, osoitettu alustava talousarvio kuudennen puiteohjelman keston ajaksi on 555 miljoonaa euroa; tähän sisältyvät myös vaihtoehdot kemikaalipolitiikan tueksi. Vaihtoehtoisten menetelmien parempi saatavuus edellyttää ensin uusien menetelmien kehittämistä ja sitten näiden menetelmien validointia. Ensisijainen vastuu menetelmien kehittämisestä on kemiallisella ja kosmetiikkateollisuudella. Yhteisen tutkimuskeskuksen (YTK) tehtävänä on validoida näin tuotetut uudet menetelmät Euroopan vaihtoehtoisten tutkimusmenetelmien keskuksen (ECVAM) avulla. ECVAM:n käytettävissä YTK:n monivuotisen työohjelman puitteissa olevia määrärahoja on lisätty vuosina 20032006 35,2 miljoonaan euroon. Talousarviota ei pidetä tällä hetkellä vaihtoehtoisten menetelmien validointia rajoittavana tekijänä. Jos tilanne kuitenkin muuttuisi, YTK:n määrärahojen jakomenettelyihin sisältyy jo tarvittavaa joustavuutta yhteisön politiikan kehittämiseen ja toteutukseen tarvittavaa tieteellistä ja teknistä tukea koskevien tarpeiden huomioon ottamiseksi, sillä YTK:n nykyistä työohjelmaa tarkistetaan vuosittain läheisessä yhteistyössä sen palveluja käyttävien komission pääosastojen kanssa. Jäsenvaltioiden maksuja yhteisön talousarvioon ei jaeta eri menoaloille, joita kysymyksessä mainitaan. Tähän erityiskysymykseen ei siten ole mahdollista vastata. (1) Lisätietoja saatavissa Internet-osoitteesta http://www.cordis.lu/fp6/lifescihealth.htm. (2) Lisätietoja saatavissa Internet-osoitteesta http://www.cordis.lu/fp6/support.htm. (3) EYVL L 232, 29.8.2002.